Mogens Nørgård Pedersen (KD), 2004-12-02:
Det er altid spændende med debatter i Folketingssalen, og ofte kan man da komme langt omkring.
Men jeg kan da i hvert fald oplyse over for hr. Keld Albrechtsen, at min græsplæne i hvert fald ikke er en monokultur.
Der er godt nok nogle, der ønsker, at den skulle være det, men nu ligger den jo selvfølgelig også i Nordjylland.
Egentlig har jeg mest lyst til at sige, at vi Kristendemokrater var direkte imod det her forslag forstået på den måde, at jeg har hørt mange positive meldinger om forslaget, og derfor har jeg lyst til helt at være anderledes.
Så var det måske udgangspunktet.
Det skal jeg dog undlade, fordi der i det her forslag som i så mange andre beslutningsforslag er nogle gode elementer, og det vil vi selvfølgelig forholde os til.
Hvad det så kan føre til, må samarbejdet jo vise efterfølgende.
Det er i hvert fald positivt, at vi får styr på det her med golfbaner af hensyn til natur og miljø.
Vi kan godt have vores betænkeligheder ved, om 50 eller 100 golfbaner er det, der yderligere skal til.
Men når det er vigtigt at få styr på det, er det også, som flere ordførere har nævnt, begrundet i den strukturreform, som er godt på vej.
Gid den var knap så godt på vej, for der vil jo gå lokalinteresser i det med golfbanerne
Derfor er vi bekymrede for det sted, hvor beslutningen om at etablere en golfbane skal ligge.
Så er der også det med de private golfbaner og adgangsretten til de private golfbaner.
Det er vi lidt betænkelige ved, ikke af frygt for, at folk skal få bolde i hovedet, for den fare står golfspilleren jo også selv i, og så må man jo beskytte sig på den ene eller den anden måde.
Folk ved jo, hvilke områder de går ind, og så må man jo sætte et fareskilt op, eller de må kigge op, eller hvad man kunne finde på.
En anden vinkel er, om vi skal åbne op for private golfbaner, haver, så folk bare kan færdes frit dér eller på afmærkede stier.
Det er vi ikke meget for, for det er jo privat.
Så at lave sådan en generel åbning af adgang til private golfbaner synes vi ikke om.
Dertil kommer, at det at drive golfbaner langt hen ad vejen jo er en forretning.
Der er nogle enkelte steder i landet, hvor der er en kommunalt ejet golfbane, hvor det er til at komme til også for rimelige penge eller uden at have et stort medlemskab, men sådan på daglig lejebasis, og det synes vi egentlig er en god idé, men det at drive golfbaner er jo en forretning.
Er det så kun spilleren, der skal betale, eller er det også de, der så har adgang til golfbanen for at kigge på eller for at nyde den natur, der trods alt er på en golfbane i et eller andet omfang?
Det er vi lidt usikre på.
Og så pesticidforbruget: Det vil vi gerne være med til at bringe ned, også på golfbanerne, men vi har endnu ikke fundet ud af, om det er muligt at undgå pesticidforbrug på greenen.
Det er vores opfattelse, at det i dag ikke er muligt at undgå det.
Jeg har så overvejet, om man skulle foreslå, at der under greenen burde ligge sådan en membran for at opfange pesticiderne, i stedet for at det siver ned.
Men jeg er blevet belært om, hvor meget greenen fylder, når det kommer til stykket, så forslaget kunne jo være, at man ved nyetablerede golfbaner burde lægge sådan en membran under greenen, og så var den jo lige ved at blive helt økologisk.
Men som forslaget ligger nu, støtter vi det altså ikke.